Broj: 711-I-1317-P-340-18/19-09-12

Zagreb, 31. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **temeljem vlastitih saznanja o mogućem sukobu interesa dužnosnika Dražena Bošnjakovića, ministra pravosuđa,** na 51. sjednici, održanoj 31. svibnja 2019.g. donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Dražena Bošnjakovića, ministra pravosuđa, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, kao niti povredu načela obnašanja javnih dužnosti.**

Obrazloženje

Povjerenstvo je 30. listopada 2018. g. zaprimilo neanonimnu prijavu mogućeg sukoba interesa podnesenu protiv dužnosnika Dražena Bošnjakovića, ministra pravosuđa, koja je zaprimljena u knjizi ulazne pošte Povjerenstva pod brojem: 711-U-3089-P-340/18-01-5, povodom koje se vodi predmet broj P-340/18.

U prijavi podnositelj upućuje da je dužnosnik Dražen Bošnjaković u svom djelovanju vezano uz pripremu i pisanje Ovršnog zakona povrijedio načela djelovanja dužnosnika iz članka 5. ZSSI-a na način da rješenjem o osnivanju radne skupine za izradu nacrta prijedloga Ovršnog zakona od 2. studenog 2017. nije odredio zamjenika člana, niti naknadno donio rješenje o izmjeni rješenja (izmjena člana je navodno izvršena na inicijativu Hrvatske odvjetničke komore). Podnositelj smatra da je dužnosnik povrijedio načelo zakonitosti i transparentnosti (nije postojala pravna osnova za djelovanje …………. kao zamjenika člana predmetne radne skupine).

Podnositelj navodi da je dužnosnik pogodovao Hrvatskoj odvjetničkoj komori i Odvjetničkom društvu ………………….. d.o.o. na način da nije službeno odobren zamjenik člana pri Hrvatskoj odvjetničkoj komori, odnosno da je ……………… dostavio Ministarstvu pravosuđa prijedloge i primjedbe na radni tekst Zakona iako nigdje nije naveden kao formalni zamjenik u Radnoj skupini.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 4. ZSSI-a propisano je kako su predsjednik i članovi Vlade Republike Hrvatske (potpredsjednici i ministri u Vladi) dužnosnici u smislu odredbi ZSSI-a, stoga je Dražen Bošnjaković na temelju obnašanja dužnosti ministra pravosuđa obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo smatra kako su predsjednik i članovi Vlade Republike Hrvatske (potpredsjednici i ministri u Vladi), budući da se smatraju dužnosnicima u smislu odredaba ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako je dužnosnik Dražen Bošnjaković obnašao dužnost zastupnika u Hrvatskom saboru od 28.12.2015. do 14.10.2016. i od 14.10.2016. do 9.6.2017. dok dužnost ministra pravosuđa obnaša u mandatu od 9. lipnja 2017.

Povjerenstvo je dopisom od 14. studenog 2018. od Hrvatske odvjetničke komore zatražilo podatke o tome je li Ministarstvo pravosuđa zatražilo od Hrvatske odvjetničke komore da za člana Radne skupine za izradu Nacrta prijedloga Ovršnog zakona predloži nekog od članova HOK-a i ukoliko jest, dostavu podataka o tome kada je to bilo i o kojoj osobi se radi.

Hrvatska odvjetnička komora (dalje u tekstu: HOK) se dopisom broj 9530/2018 od 11. prosinca 2018. očitovala da je Ministarstvo pravosuđa Republike Hrvatske svojim dopisom od 21. rujna 2017., osim od Vrhovnog suda Republike Hrvatske, Državnog odvjetništva Republike Hrvatske, Županijskog suda u Zagrebu, Županijskog suda u Velikoj Gorici, Općinskog građanskog suda u Zagrebu, Općinskog suda u Novom Zagrebu, Ministarstva financija, Ministarstva rada i mirovinskog sustava Gospodarsko socijalnog vijeća, Hrvatske javnobilježničke komore, Hrvatske udruge banaka, Pravnog fakulteta Sveučilišta u Zagrebu, Financijske agencije te Udruge blokiranih-Deblokirajmo Hrvatsku i Hrvatske odvjetničke komore (u daljnjem tekstu HOK) zatražilo da imenuje svog predstavnika u Radnu skupinu za izradu Nacrta prijedloga Ovršnog zakona.

Nadalje, HOK navodi da je 12. listopada 2017. dostavila Ministarstvu pravosuđa obavijest o tome da je za svog predstavnika u Radnu skupinu imenovala odvjetnika …………………, a za njegovog zamjenika odvjetnika ……………………..

Na kraju navodi da HOK prilikom imenovanja svog predstavnika u radne grupe uvijek imenuje člana i njegovog zamjenika iz razloga što je priroda odvjetničkog posla takva da imenovani član nije uvijek u mogućnosti odazvati se pozivima za sjednicu radne grupe te se tada u rad uključuje zamjenik člana.

Povjerenstvo je dopisom od 13. studenog 2018. od Ministarstva pravosuđa zatražilo podatke o tome tko su bili članovi Radne skupine za izradu Nacrta prijedloga Ovršnog zakona od 2. studenog 2017., na koji su način izabrani, kojom odlukom i tko ju je donio; je li član Radne skupine bio ……………….. i ukoliko jest, na temelju koje odluke i tko je istu donio; te je li tijekom izrade Nacrta prijedloga Ovršnog zakona došlo do promjene članova Radne skupine.

Ministarstvo pravosuđa očitovalo se dopisom od 5. prosinca 2018., KLASA: 701-01/18-01/2462, URBROJ: 514-05-01-18-02 navodeći da su članovi radne skupine imenovani odlukom ministra pravosuđa, rješenjem od 2. studenog 2017. na temelju prethodno prikupljenih prijedloga imenovanja predstavnika institucija, za koje je ocijenjeno da bi mogle svojim radom u Radnoj skupini doprinijeti izradi Nacrta prijedloga Ovršnog zakona. U predmetnom dopisu ……………… naveden je kao jedan od članova Radne skupine koji je imenovan na temelju rješenja o osnivanju, kao predstavnik Hrvatske odvjetničke komore, dok je njegovim zamjenikom imenovan odvjetnik …………., na temelju prijedloga Hrvatske odvjetničke komore.

U dopisu se navodi da, kako bi se omogućio kontinuitet sastanaka Radne skupine i sudjelovanje svih članova Radne skupine, zamjenici imenovanih članova radnih skupina Ministarstva pravosuđa u pravilu sudjeluju na sastancima tih radnih skupina kada imenovani članovi nisu u mogućnosti prisustvovati sastanku, a iznimno uz imenovane članove.

Ističe se da je, a s obzirom da je praksa Ministarstva pravosuđa uvažiti prijedloge institucija koje su pozvane dostaviti imenovanja svojih predstavnika, ………… u funkciji zamjenika člana Radne skupine, prema prijedlogu HOK-a, bio ovlašten sudjelovati u radu iste Radne skupine i u tom smislu dostavljati Ministarstvu pravosuđa prijedloge ili primjedbe na tekst Nacrta prijedloga u ime institucije koja ga je predložila.

Povjerenstvo je dopisom od 31. siječnja 2019. od Ministarstva pravosuđa zatražilo očitovanje na okolnost kako to da imena zamjenika članova radne skupine za izradu Nacrta prijedloga Ovršnog zakona nisu javno objavljena i da o tome nije doneseno rješenje te je li praksa Ministarstva da se ne donose rješenja o zamjenicima članova radnih skupina.

Ministarstvo pravosuđa očitovalo se dopisom od 25. ožujka 2019. KLASA: 701-01/18-01/2462, URBROJ: 514-05-01-02-01-19-04 navodeći da odredbe Naputka o radu radnih skupina Ministarstva pravosuđa od 21. siječnja 2014. propisuju da radne skupine osniva i raspušta ministar pravosuđa rješenjem o osnivanju ili raspuštanju radne skupine, a da se rješenjem o osnivanju radne skupine određuju ciljevi i zadaci radne skupine te vremenski rokovi za njihovo ostvarenje.

Rješenjem o osnivanju radne skupine ministar pravosuđa imenuje voditelja radne skupine, tajnika radne skupine i članove radne skupine. Tajnik radne skupine službenik je Ministarstva pravosuđa, a voditelj i tajnik radne skupine smatraju se članovima radne skupine.

U skladu s navedenim Ministarstvo pravosuđa je na temelju Poziva radi imenovanja predstavnika u Radnu skupinu za izradu Nacrta prijedloga Ovršnog zakona od 21. rujna 2017. u postupak izrade Nacrta prijedloga Ovršnog zakona kao članove Radne skupine uključilo stručnjake iz reda predstavnika zainteresirane javnosti nastojeći osigurati zastupljenost svih interesnih skupina te fizičkih i pravnih osoba na koje neposredno može utjecati Nacrt prijedloga, odnosno, osoba koje će biti uključene u njegovu provedbu. Prilikom imenovanja članova Radne skupine Ministarstvo navodi da se vodilo računa o kriterijima stručnosti, prethodnom javnom doprinosu predmetnoj problematici i drugim kvalifikacijama relevantnim za pitanja koja se uređuju nacrtom prijedloga.

Dalje navode da Ministarstvo pravosuđa ne imenuje zamjenike članova radnih skupina za izradu propisa iz njegove nadležnosti jer bi to bilo protivno minimalnim standardima i mjerama za savjetovanje sa zainteresiranom javnošću, kao i da su institucije potpuno autonomne u tome tko će ih zastupati u radu Radne skupine.

Uvidom u cjelokupnu dokumentaciju o Radnoj skupini za izradu Nacrta prijedloga ovršnog zakona, dostavljenu od strane Ministarstva pravosuđa, Povjerenstvo je utvrdilo da je ista formirana temeljem Javnog poziva različitim skupinama zainteresirane javnosti od kojih su predstavnici HOK-a u manjini. Također je utvrđeno da Ministarstvo pravosuđa ne imenuje zamjenike članova radnih skupina za izradu propisa iz svoje nadležnosti, ali uvažava sugestije i prijedloge istih obzirom da predstavljaju instituciju koja je relevantna u davanju mišljenja pri izradi konkretnog propisa, slijedom čega je utvrđeno kako dužnosnik Dražen Bošnjaković nije sudjelovao u bilo kakvom postupku imenovanja članova radnih skupina za izradu propisa u konkretnom slučaju, budući da isto ni nije u nadležnosti ministarstva u kojem on obnaša dužnost.

Slijedom svega navedenog, Povjerenstvo povodom zaprimljene prijave nije steklo saznanja da je u postupanju dužnosnika Dražena Bošnjakovića, ministra pravosuđa, u vezi imenovanja zamjenika člana Radne skupine za izradu Nacrta prijedloga Ovršnog zakona došlo do moguće povrede odredbi ZSSI-a te je donesena odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dražen Bošnjaković, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana